Կյանքը դարձել է ավելի լավ, կյանքը դարձել է ավելի ուրախ

«Կյանքը դարձել է ավելի լավ, կյանքը դարձել է ավելի ուրախ», այն արտահայտության տարածված տարբերակը, որ արտասանել է ՀամԿ(բ)Կ գլխավոր քարտուղար Իոսիֆ Ստալինը 1935 թվականի նոյեմբերի 17-ի ելույթում Բանվորների ու բանվորուհիների առաջին համամիութենական խորհրդակցության շրջանակներում։

Արտահայտությունը դարձել է առաջին դրույթը Ստալինի հռչակած ստախանովյան շարժման հաջողությունների պատճառների ցանկում և ամբողջական ձևով հնչում է հետևյալ կերպ․ «Ստախանովյան շարժման հիմքը նախևառաջ աշխատավորների նյութական վիճակի արմատական բարելավումն է։ Կյանքը դարձել է ավելի լավ, կյանքը դարձել է ավելի ուրախ։ Իսկ երբ կյանքն ուրախ է, աշխատանքը հաջող է ընթանում... Եթե մենք ապրեինք վատ, անհրապույր, ոչ ուրախ, ապա ստախանովյան ոչ մի շարժում մեզ մոտ չէր լինի»։

Առանձին մեկնաբանների կարծիքով՝ արտահայտության «չար հեգնանքը» կայանում է նրանում, որ այն արտասանվել է 1930-ական թվականների վերջին զանգվածային հալածանքների գագաթնակետի նախօրյակին։ Այդ իմաստով արտահայտությունը հաճախ օգտագործում են Իոսիֆ Ստալինի գործունեությանը քննադատող հեղինակները՝ նշելով նրա «կեղծ լավատեսությունը», «ինչ-որ խարդավանք» նրանում, ինչ արտաքուստ թվում է կամ փորձում են ներկայացնել դրական երևույթ։

Ծանոթագրություններ